Laila Balode
Laila Balode (dzimusi Rīgā 1959. gada 16. maijā) ir latviešu gleznotāja, grafiķe un pedagoģe. Kopš 1982. gada regulāri piedalās izstādēs un plenēros Latvijā un ārvalstīs, vairāk nekā 30 personālizstāžu autore. "Viena no talantīgākajām savas paaudzes akvarelistēm. Pirmos panākumus guvusi jau vidusskolas gados — 1. vieta žurnāla "Draugs" zīmējumu konkursā. Darinājusi lielformāta akvareļu lapas ar sarežģītām figurālām kompozīcijām, kurās risinātas kustību, ritmu problēmas gleznieciskā piesātinājumā. Akvareļtehnikas specifikas ietvaros veiksmīgi izkopusi drosmīgus silti vēsā pretnostatījumus. Tematikas ziņā rāda galvenokārt lauku darbu ainas, grafikas lapās — liriskāka, ar tieksmi uz simbolisku dzīves norišu attēlojumu. Darbojusies arī grāmatu grafikā (I. Bērzas dzejoļu krājums "Ja paparde ziedētu", 1983).Veidojusi māksliniecisku ietērpu E.Virzas poēmas prozā "Straumēni" TV uzvedumam (1988).